Najmä v Hornom a Dolnom Rakúsku a Korutánsku sneh spôsobil vážne dopravné komplikácie, informovala v pondelok rakúska stanica ORF.
Viacero ciest a železníc bolo pre novú vrstvu snehu neprejazdných a tisíce domácností ostali počas celého dňa odrezané od dodávok elektrického prúdu. Uzavretá ostala napríklad diaľnica A2 z Talianska do rakúskeho Villachu. Pre pád lavín ostali uzavreté aj viaceré horské priechody.
Situácia bola vážna aj v nemeckom Bavorsku, kde dopravu komplikovali najmä padnuté stromy, ako aj vo Švajčiarsku, kde ostalo mnoho ciest zavalených nielen novým snehom, ale aj lavínami.